只與小東同往中和堂。卽戱樓也。皇城戱樓。非一二處。而此是朝士遊觀之所。故朱輪華轂。塡咽門巷。可知貴遊者之多至矣。樓制極宏敞。欄檻四圍如口字。中設戱場。可以倚欄而臨視。樓上間間障隔。而各設床卓椅子。所以處觀劇之人。而樓下設長卓長椅。次第列坐。日已向申。戱亦過半。戱者各執刀槍。作戰鬪狀。問其名。曰。徐中山擊鐵木也。又有一美人凝粧盛服。與男子調戱。問其名。曰。唐伯虎賺秋香也。美人所謂戱場沙吾段。此是華音。而實則小段也。 此是十五六歲男子。而形貌絶佳。態度淑艶。肌膚與手勢。一似女子。諦視難辨。可謂傾國之色。聞南京人備戱具。先以千金。周行海內。買得小段。然後製戱器。來遊北京。而男色優劣。定爲戲場高下。今此戱樓爲皇城第一。